b"\n_START_ARTICLE_\nBocuse d'Or\n_START_PARAGRAPH_\nBocuse d'Or er det uofficielle verdensmesterskab i kokkekunst. Bocuse d'Or er blevet afholdt i Lyon hvert andet \xc3\xa5r siden 1987, og den str\xc3\xa6kker sig over 2 dage. Konkurrencen er opkaldt efter den franske k\xc3\xb8kkenchef Paul Bocuse og g\xc3\xa5r ogs\xc3\xa5 under navnet Concours mondial de la cuisine. Den betegnes ofte som gastronomiens olympiske lege. _NEWLINE_I konkurrencen skal de kvalificerede deltagere udarbejde en fiskeret og en k\xc3\xb8dret p\xc3\xa5 basis af et udvalg af r\xc3\xa5varer, som er bestemt af Paul Bocuse. Deltagerne har fem timer til at lave retten. Ved bed\xc3\xb8mmelsen l\xc3\xa6gges der b\xc3\xa5de v\xc3\xa6gt p\xc3\xa5 smagen og p\xc3\xa5 retternes udseende. Det er almindeligt, at deltagerne tr\xc3\xa6ner i lang tid p\xc3\xa5 at sikre, at de retter, de laver til konkurrencen, kan gennemf\xc3\xb8res p\xc3\xa5 den tildelte tid og med det \xc3\xb8nskede udseende._NEWLINE_I 2011 vandt danske Rasmus Kofoed guld i konkurrencen efter at have opn\xc3\xa5et bronze i 2005 og s\xc3\xb8lv i 2007._NEWLINE_30. januar 2013 vandt danskeren Jeppe Foldager s\xc3\xb8lv i konkurrencen_NEWLINE_30. januar 2019 vandt den danske kok Kenneth Toft-Hansen guld."